Súkromná základná škola, Sklenárova 1, 821 09 Bratislava

**VNÚTORNÝ PORIADOK**

Východiskovým materiálom pre určenie práv a povinností žiaka v Súkromnej základnej škole, Sklenárova 1, 821 09 Bratislava je zákon 245/2008 Z.z. o výchove a vzdelávaní (školský zákon) a o zmene a doplnení niektorých zákonov

**Článok č. 1  
Základné práva a povinnosti žiaka a zákonného zástupcu**

**1.1 Každý žiak má právo**

* na rovnoprávny prístup k vzdelávaniu.
* na vzdelávanie v štátnom a materinskom jazyku.
* na individuálny prístup rešpektujúci jeho schopnosti a možnosti, nadanie, zdravotný stav v rozsahu ustanovenom zákonom.
* na bezplatné zapožičiavanie učebníc. V prípade poškodenia, straty je žiak povinný učebnice uhradiť.
* na vlastné vierovyznanie /v duchu schválených noriem/ a na vlastný názor na svet, národnostnej a etnickej príslušnosti.
* na ochranu osobných údajov a informácií.
* na poskytovanie poradenstva.
* na výchovu a vzdelávanie v bezpečnom a hygienicky vyhovujúcom prostredí.
* na organizáciu výchovy a vzdelávanie primerané jeho veku, schopnostiam, záujmom, zdravotnému stavu a v súlade so zásadami psychohygieny.
* na úctu k svojej osobe a na zabezpečenie ochrany proti fyzickému, psychickému a sexuálnemu násiliu.
* na slobodnú voľbu voliteľných a nepovinných predmetov v súlade so svojimi možnosťami, záujmami a záľubami v rozsahu stanovenom vzdelávacím programom.
* na informácie týkajúce sa jeho osoby a jeho výchovno-vzdelávacích výsledkov.
* na ochranu osobných údajov a informácií.
* na dodržiavanie všetkých bodov Deklarácie práv dieťaťa.
* na zrozumiteľný výklad učiva.
* k danému učivu položiť akúkoľvek otázku a dostať na ňu odpoveď.
* na omyl.
* určiť si spôsob prípravy na skúšanie.
* na objektívne hodnotenie.
* na taktné a ohľaduplné zaobchádzanie zo strany učiteľa a spolužiakov.
* v primeranom priestore a čase a primeraným spôsobom vyjadriť svoj názor na čokoľvek.
* sedieť s kým chce, pokiaľ svojím správaním neruší učiteľa alebo spolužiakov.
* na prestávku tak, ako ju stanovuje vnútorný poriadok školy.
* zvoliť si náplň prestávky, pokiaľ zachováva bezpečnosť a ochranu zdravia.
* zapájať sa do záujmovej činnosti podľa svojho výberu s prihliadnutím na talent, zručnosti a schopnosti.
* na pravdivé informácie týkajúce sa prevádzky školy.
* na lekárske ošetrenie iba v dĺžke nevyhnutne potrebného času.
* na odškodnenie školského úrazu.

**1.2 Každý žiak je povinný**

* pravidelne sa zúčastňovať na výchove a vzdelávaní a riadne sa vzdelávať, tak ako to určuje zákon 245/2008 Z.z. o výchove a vzdelávaní (školský zákon).
* prichádzať na vyučovanie pripravený, včas a pravidelne, najneskôr 15 minút pred vyučovaním.
* do školy žiak prichádza čistý a dodržiava základné hygienické zásady, nie sú prípustné nevhodné typy oblečenia, ako tepláky, šuštiaky a iné typy športového oblečenia, okrem prípadov športových dní organizovaných školou.
* pokrývky hlavy (čiapky, šiltovky a i.) si žiak zloží hneď po príchode do školy do školskej tašky resp. uloží v šatni.
* pre dievčatá nie je prípustné nosiť mini oblečenie – minisukne, mini kraťasy odhaľujúce viac než dolnú časť stehna, výstrih, brucho a chrbát, nosiť vysoké opätky.
* žiak je povinný ihneď po príchode do školy sa prezuť do náležitých prezuviek.
* žiak prichádza do školy náležite upravený, čo vylučuje: farbenie vlasov, viditeľné tetovania, piercingy a výrazný make up.
* systematicky sa pripravovať na vyučovanie.
* ak nie je zo závažných dôvodov dostatočne pripravený na vyučovanie, musí sa ospravedlniť hneď na začiatku vyučovacej hodiny ešte pred skúšaním.
* pred začiatkom vyučovania si pripraviť pomôcky potrebné pre príslušný predmet, prípadne sa prezliecť do úboru alebo pracovného odevu. V prípade opakovaného zabúdania športového úboru resp. pracovného úboru, môže byť žiak sankciovaný neospravedlnenou hodinou.
* zaujať si svoje miesto pred zvonením. Bez povolenia nevstupuje do odborných učební, telocvične, posilňovne ani počítačových miestností. Bez povolenia nesmie opustiť miesto ani učebňu.
* počas vyučovania sedieť pokojne, nevyrušovať ani nerozptyľovať spolužiakov.
* do školy nosiť pomôcky podľa pokynov vyučujúceho.
* jednať so svojimi spolužiakmi korektne. Zistené šikanovanie sa trestá vylúčením zo štúdia.
* Na začiatku prvej vyučovacej hodiny žiak odovzdáva mobilný telefón triednemu vyučujúcemu, žiakovi bude telefón vrátený po ukončení vyučovania. V prípade porušenia zákazu, vyučujúci má právo zobrať telefón žiakovi a odovzdá ho na riaditeľstve školy. Pri opakovanom porušení zákazu nosenia mobilného telefónu na vyučovanie nasledujú ďalšie sankcie.
* starať sa o svoje osobné veci a udržiavať ich v čistote.
* nenosiť do školy väčšie sumy peňazí, cenné predmety ani veci, ktoré by mohli narúšať pozornosť spolužiakov (škola nezodpovedá za ich stratu).
* žiaci majú striktní zákaz nosiť do školy resp. na školské akcie akúkoľvek formu zbraní (vrátane atráp), ostrých predmetov, slzných sprejov, zápaliek, zapaľovačov, cigariet (vrátane vapolizérov, ecigariet a pod.) alkoholické nápoje, nealkoholické pivo, radler a energetické nápoje a pod. Škola takéto objekty zabaví a nebudú vrátené žiakovi ani zákonnému zástupcovi.
* rešpektovať zákaz šíriť a užívať legálne i nelegálne drogy.
* Žiak je povinný sa správať slušne v súlade s dobrými mravmi a má prísne zakázané využívať akúkoľvek formu vulgarizmov na adresu žiakov školy, pedagogických, odborných a iných zamestnancov školy.
* v prípade ak má škola akékoľvek podozrenie na držanie zakázaných resp. nevhodných objektov, vyhradzuje si právo skontrolovať žiakovi všetok súkromný majetok.
* počas vyučovania neopúšťať budovu školy bez súhlasu triedneho profesora.
* po lekárskom ošetrení sa vrátiť späť na vyučovanie. Potvrdenie od lekára je povinný dať podpísať aj rodičovi.
* v prípade PNS je povinný zákonný zástupca do 24 hodín oznámiť a ospravedlniť neprítomnosť triednemu učiteľovi.
* prihlásiť sa zdvihnutím ruky, ak chce žiak odpovedať alebo sa niečo spýtať.
* úradné záležitosti, potvrdzovania preukážok si žiaci vybavujú prostredníctvom triednych učiteľov.
* pri vstupe vyučujúceho alebo iných osôb do triedy, pozdraviť ich povstaním.
* v škole a na verejnosti používajú pozdrav: dobré ráno, dobrý deň, dobrý večer a v styku s vyučujúcimi a ostatnými zamestnancami školy oslovenie pán a pani.
* rešpektovať zákaz, že po škole sa nesmie behať, vykláňať sa z okien a sedieť na parapetnej doske, aby nedošlo k úrazu.
* žiaci rešpektujú zákaz jazdenia na skatebordoch, kolobežke, kolieskových korčuliach a bicykli v budove školy.
* súčasťou výchovno-vzdelávacej činnosti je aj stravovanie žiakov. Žiaci prichádzajú do jedálne čistí, slušne sa správajú a správne stolujú. Po skončení obeda celé oddelenie odchádza z jedálne spoločne.

**1.3 Správanie žiakov v škole**

- žiak dochádza na vyučovanie a všetky školské podujatia načas, riadne pripravený, so všetkými učebnicami a školskými potrebami, ktoré podľa rozvrhu hodín potrebuje na vyučovanie.

- žiak má triednym učiteľom určené miesto podľa zasadacieho poriadku, ktoré nesmie v priebehu vyučovania svojvoľne meniť. V počítačovej učebni, pri skupinovom vyučovaní určuje žiakovi miesto príslušný vyučujúci.

- ak chce žiak odpovedať alebo sa vyučujúceho niečo opýtať, hlási sa zdvihnutím ruky.

- žiak ihneď oznámi príslušnému vyučujúcemu každý aj drobný úraz alebo zdravotný problém.

- žiak môže opustiť triedu, pracovné miesto alebo školu len so súhlasom vyučujúceho.

- počas 5 a 10 minútových prestávok zostávajú žiaci zvyčajne vo svojich triedach, desiatujú a pripravujú sa na nasledujúcu vyučovaciu hodinu. Dvere do triedy majú dokorán otvorené.

- z dôvodu bezpečnosti sa po chodbách chodí krokom.

- papiere a rôzne odpadky odhadzujú žiaci do košov. Je zakázané rozhadzovať odpadky po chodbách, záchodoch, hádzať ich do záchodových mís, pisoárov a umývadiel.

**1.4 Práva a povinnosti zákonného zástupcu**

* V prípade nutnosti odborného vyšetrenia zákonný zástupca vyzdvihne žiaka so súhlasom triedneho učiteľa zo školy.
* Po príchode do školy žiak bez vyzvania predloží triednemu učiteľovi doklad o dôvode neprítomnosti - od lekára, podpísaný rodičmi.
* Ak sa zo závažného a vopred známeho dôvodu nemôže zúčastniť vyučovania, zákonný zástupca požiada o uvoľnenie:

- z jednej vyučovacej hodiny od príslušného vyučujúceho

- z jedného dňa od triedneho učiteľa

- z viacerých dní písomnou žiadosťou zákonný zástupca požiada riaditeľku školy

(Zákonný zástupca môže požiadať o uvoľnenie svojho syna/dcéry najviac na 3 dni v mesiaci, zvyšné vymeškané hodiny musia byť ospravedlnené od doktora a to najneskôr do konca daného mesiaca.)

- ak ide o reprezentáciu klubu alebo inej kultúrnej inštitúcie je potrebné potvrdenie a žiadosť tejto inštitúcie s vyjadrením zákonného zástupcu žiaka

* Zákonný zástupca je povinný nahradiť škodu, v prípade ak jeho syn/dcéra z nedbanlivosti alebo úmyselne poškodili majetok školy.

**Článok č. 2  
Dochádzka žiakov do školy**

**2. 1 Základné údaje**

* školská budova sa otvára pre žiakov školy o 6:55 h..
* žiaci sú povinní dochádzať do školy pravidelne a včas.
* ak žiak mešká bez akceptovateľného dôvodu, príchod do triedy po 15 minútach od začiatku hodiny sa počíta ako neospravedlnená celá hodina (za akceptovateľný dôvod sa považuje dopravná kolízia, návšteva lekára, a pod.),
* v prípade, ak ide o opakované oneskorené príchody, bude meškanie sankciované neospravedlnenou hodinou.
* rovnako bude škola postupovať v prípade zámerného meškania na akúkoľvek vyučovaciu hodinu počas dňa.
* neospravedlnené hodiny sú tiež dôvodom pre zníženie známky zo správania, opakované neospravedlňovanie hodín a bezdôvodná absencia v škole môže byť klasifikovaná, ako nezáujem o štúdium a môže byť podnetom pre riešenie vylúčenia zo štúdia, nakoľko porušuje zákon NR SR č. 245/2008 Z.z. o výchove a vzdelávaní /školský zákon/ § 144 ods. 4 písmeno e/ - viac uvedené v kapitole Opatrenia vo výchove.

**2.2 Organizácia štúdia:**

1. hodina 08:00 hod. – 08:45 hod.

2. hodina 08:55 hod. – 09:40 hod.

3. hodina 09:55 hod. – 10:40 hod.

4. hodina 11:00 hod. – 11:45 hod.

5. hodina 11:55 hod. – 12:40 hod.

6. hodina 12:50 hod. – 13:35 hod.

7. hodina 14:05 hod. – 14:50 hod.

* v prípade dokázaného odcudzenia majetku a veci inej osoby bude žiak stíhaný zníženou známkou zo správania.
* žiak koná priamo a čestne, pri pokusoch o podvod je stíhaný zníženou známkou zo správania, prípadne podľa stupňa závažnosti môže byť vylúčený i zo štúdia aj bez toho, aby mal už predtým kárne opatrenie.
* zámerné odmietnutie nosenia učebných pomôcok, priame odmietnutie príchodu na hodinu, ignorovanie pokynov učiteľa je považované za hrubé porušenie školského poriadku a je stíhané znížením známky zo správania.

**Ospravedlnenie vymeškaných hodín:**

* dôvody neprítomnosti dieťaťa na výchove a vzdelávaní doloží dokladmi v súlade so školským poriadkom. (Ak sa žiak nemôže zúčastniť na výchove a vzdelávaní v škole, zákonný zástupca je povinný oznámiť škole príčinu jeho neprítomnosti do 24 hodín. Za dôvod ospravedlniteľnej neprítomnosti dieťaťa alebo žiaka sa uznáva najmä choroba, prípadne lekárom nariadený zákaz dochádzky do školy, mimoriadne nepriaznivé poveternostné podmienky alebo náhle prerušenie premávky hromadných dopravných prostriedkov, mimoriadne udalosti v rodine alebo účasť dieťaťa alebo žiaka na súťažiach.)
* ak sa zo závažného a vopred známeho dôvodu nemôže zúčastniť vyučovania, zákonný zástupca požiada o uvoľnenie:

a) z jednej vyučovacej hodiny od príslušného vyučujúceho,

b) z jedného dňa od triedneho učiteľa,

c) z viacerých dní písomnou žiadosťou zákonný zástupca požiada riaditeľku školy

(Zákonný zástupca môže požiadať o uvoľnenie svojho syna/dcéry najviac na 5 dní po sebe idúcich, zvyšné vymeškané hodiny musia byť ospravedlnené od lekára a to najneskôr do konca daného mesiaca.),

d) ak ide o reprezentáciu klubu alebo inej kultúrnej inštitúcie je potrebné potvrdenie a žiadosť tejto inštitúcie s vyjadrením zákonného zástupcu žiaka.

**2.3 Príchod žiakov do školy**

* žiaci prichádzajú na vyučovanie najlepšie 15 minút pred začiatkom vyučovania, 5 minút pred začiatkom musia byť v triede s pripravenými učebnými pomôckami,
* po príchode do budovy je žiak povinný sa prezuť do zdravotne neškodlivých prezuviek a uložiť si bundu v pridelenej šatni**,**
* pri skoršom príchode na vyučovanie sa žiaci zdržujú v rannej družine,
* počas vyučovania a cez prestávky nesmie žiak bez dovolenia učiteľa odísť z budovy alebo areálu školy.

**2.4 Odchod žiakov zo školy**

* po skončení poslednej vyučovacej hodiny si každý žiak uloží veci, urobí poriadok v lavici, v okolí a vyloží stoličku na lavicu,
* žiaci pod vedením vyučujúceho odchádzajú do školskej jedálne na obed, v prípade ak žiak na obed nechodí ani do súkromného školského klubu detí, môže na základe žiadosti rodiča opustiť školské prostredie.
* žiaci po ukončení vyučovacieho procesu pokračujú v Školskom klube detí, prípadne odchádzajú domov v sprievode rodiča alebo samostatne.
* v prípade odchodu žiaka individuálne je potrebné, aby zákonný zástupca žiaka vedeniu školy doručil žiadosť o možnosti individuálneho opustenia školského priestoru.

**2.5 Ospravedlnenie neprítomnosti žiakov na vyučovaní, uvoľňovanie žiakov**

- 0 – 5 neospravedlnených hodín = pokarhanie triednym učiteľom

- 6 – 10 neospravedlnených hodín = pokarhanie riaditeľkou školy

- 11 – 15 neospravedlnených hodín = znížená známka na 2. stupeň

- 16 – 22 neospravedlnených hodín = znížená známka na 3. stupeň

- 23 – 25 neospravedlnených hodín = znížená známka na 4. stupeň

* Žiak koná priamo a čestne, pri pokusoch o podvod je stíhaný zníženou známkou zo správania, prípadne podľa stupňa závažnosti môže byť vylúčený i zo štúdia aj bez toho, aby mal už predtým kárne opatrenie.
* Zámerné odmietnutie nosenia učebných pomôcok, priame odmietnutie príchodu na hodinu, ignorovanie pokynov učiteľa je považované za hrubé porušenie školského poriadku a je stíhané znížením známky zo správania.

**Článok č. 3  
Komisionálne skúšanie a iné skúšanie:**

Žiak môže byť klasifikovaný na základe komisionálnej skúšky v týchto prípadoch:

a) koná rozdielovú skúšku,

b) koná opravnú skúšku,

c) preskúšanie sa koná na podnet riaditeľa školy,

d) preskúšanie sa koná na podnet zákonného zástupcu žiaka so súhlasom riaditeľa školy,

e) ak bol oslobodený od povinnosti dochádzať do školy.

* Ak má žiak vymeškané viac ako 1/3 vyučovacích hodín v danom polroku a to aj v prípade, že ide o ospravedlnené hodiny je povinný vykonať komisionálne skúšky.
* Komisionálne skúšky sú spoplatnené školou nasledovne:

1 predmet 40,- €

2 predmety 80,- €

3 predmety a viac 150,- €

* V prípade, ak žiak vymešká viac ako 2/3 vyučovacích hodín v danom polroku nebude klasifikovaný, bude musieť ročník opakovať.

**Článok č. 4  
Iné**

**4.1 Triedna samospráva žiakov**- žiacky kolektív triedy si so súhlasom triedneho učiteľa môže voliť triednu žiacku samosprávu na čele s predsedom a ďalšími členmi podľa odporúčania triedneho učiteľa.

- predseda zastupuje triedu, dbá o poriadok, správanie spolužiakov a o inventár triedy. Predkladá požiadavky triednemu učiteľovi a ostatným vyučujúcim, prípadne vedeniu školy.

-povinnosti ďalších členov určuje triedny učiteľ.

**4.2 Povinnosti týždenníka**

* v triede a školských priestoroch je každý žiak povinný zachovávať poriadok a čistotu.
* na pokyn triedneho učiteľa dvaja žiaci /z každej skupiny po jednom/ vykonávajú funkciu týždenníka.

Ich povinnosťou je:

* na začiatku každej hodiny hlásia mená neprítomných žiakov,
* pred každou hodinou pripravia tabuľu, kriedu, prípadne ďalšie pomôcky a vyvetrajú
* v prípade, že vyučujúci nepríde na hodinu do 10 minút, prídu ohlásiť neprítomnosť
* vyučujúceho vedeniu školy,
* dbajú na poriadok, každé poškodenie zariadenia hlásia triednemu učiteľovi,
* na konci vyučovania kontrolujú vykladanie stoličiek, zhasnutie svetiel, zavrú okná, zotrú tabuľu a pod.

**4.3 Podmienky nakladania s majetkom školy a ich ochrana**

- žiak je povinný šetriť učebnice a školské potreby, udržiavať v poriadku a čistote svoje miesto, triedu a ostatné školské priestory, chrániť majetok pred poškodením.

- ak úmyselne alebo z nedbanlivosti poškodí školský majetok, zákonní zástupcovia sú povinní škodu v plnej miere nahradiť.

- každý žiak je povinný mať učebnice zabalené a označené menom.

**Článok č. 5  
Záverečné ustanovenia:**

* Žiak je povinný osvojiť si vnútorný školský poriadok a dodržiavať ho. Ak žiak poruší školský a vnútorný poriadok, pedagogická rada podľa závažnosti previnenia rozhodne o opatreniach (od napomenutia, cez zníženú známku zo správania, až k podmienečnému vylúčeniu alebo vylúčeniu zo štúdia).
* Časť vnútorného poriadku školy je zahrnutý aj v Zmluve o štúdiu, ktorú podpisuje zákonný zástupca žiaka.
* Vnútorný poriadok bol schválený na pracovnej porade
* Vnútorný poriadok nadobúda platnosť 1. septembra 2023

V Bratislave dňa 1. septembra 2023 PhDr. Veronika Bisaki, PhD. MBA

Riaditeľka školy